Diari Oficial de la Generalitat Valenciana


Sumari del DOGV 8549, del 16-05-2019 (2019/4953)

Convocatòria de 7 de maig de 2019, de l'Institut Valencià de Finances, per la qual es convoca l'instrument financer préstec participatiu en coinversió amb inversors privats del programa operatiu FEDER CVA 2014-2020.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8549

Data del DOGV
:   16-05-2019

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2019/4953


Data del document
:   07-05-2019

Organisme emissor
:   Institut Valencià de Finances

Tipus de document
:   Anunci

Anàlisi jurídica

 Descriptors 

:   * ajuda pública

Convocatòria de 7 de maig de 2019, de l'Institut Valencià de Finances, per la qual es convoca l'instrument financer préstec participatiu en coinversió amb inversors privats del programa operatiu FEDER CVA 2014-2020. [2019/4953]  
  
  
De conformitat amb el que s'estableix en l'Acord del Consell Executiu del Fons de Fons FEDER de data 15 de març de 2019, pel qual s'aproven les normes reguladores de l'instrument financer préstec participatiu en coinversió amb inversors privats del PO FEDER CVA 2014-2020, es procedeix a la convocatòria de l'instrument financer esmentat.  
  
Primer. Objecte de la convocatòria  
1.1. Constitueix l'objecte de la present c­onvocatòria l'atorgament de finançament per al creixement d'empreses de recent creació, prioritzant la innovació, a través de la coinversió juntament amb altres inversors privats en projectes desenvolupats per empreses la seu social, establiment o sucursal de producció o de desenvolupament d'activitat de les quals es trobe radicat a la Comunitat Valenciana.  
1.2. Aquesta actuació està cofinançada per la Unió Europea a través del Programa operatiu del Fons de Desenvolupament Regional (FEDER) de la Comunitat Valenciana 2014-2020  
1.3. El finançament aportat per l'instrument financer del FEDER a través de l'IVF serà en forma de préstec participatiu, i les oportunitats d'inversió hauran de provindre dels intermediaris financers seleccionats per l'IVF, d'acord amb la convocatòria de manifestacions d'interés de data 28 de juny de 2018, en el marc del Programa operatiu FEDER 2014-2020.  
1.4. Els criteris bàsics de priorització de selecció d'operacions per a aquest instrument financer en el PO FEDER 2014-2020 de la Comunitat Valenciana són els següents:  
a) Iniciatives alineades amb l'Estratègia d'Especialització Intel·ligent per a Investigació i Innovació a la Comunitat Valenciana RIS3 CV i, especialment, en els projectes centrats en els seus àmbits sectorials i les tecnologies facilitadores transversals.  
b) Contribució del projecte a la diversificació del teixit empresarial de la Comunitat Valenciana i al seu posicionament en sectors de mitjana - alta tecnologia o intensives en coneixement.  
c) Projectes de caràcter innovador amb alt potencial de creixement i internacionalització dels quals s'espera un impacte econòmic futur, que justifique el suport prestat o que impliquen un grau d'innovació respecte a altres empreses comparables.  
d) Pla financer equilibrat amb l'existència de finançament privat, prioritzant els de major efecte multiplicador.  
e) Propostes que contribuïsquen en major mesura a la creació d'ocupació, i especialment, en aquelles que aconseguisquen generar i mantindre ús d'alta qualificació.  
f) Projectes que sorgisquen de la col·laboració amb agents generadors de coneixement o que ajuden a aprofundir la col·laboració entre els centres de desenvolupament d'I+D+i i les universitats amb el món empresarial, fomentant la transferència de coneixement.  
  
Segon. Normativa aplicable  
Per a tot allò no previst en les normes reguladores de l'instrument financer s'aplicarà el que es preveu en la normativa següent:  
a) Reglament (UE) núm. 651/2014 de la Comissió, de 17 de juny de 2014 pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat (DO L 187 de 26.6.2014).  
b) Comunicació de la Comissió relativa a la revisió del mètode de fixació dels tipus de referència i d'actualització (2008/C 14/02)  
c) Reglament núm. 1303/2013/UE del Parlament Europeu i del Consell, de 17 de desembre de 2013, pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca.  
d) Reglament núm. 1301/2013/UE del Parlament Europeu i del Consell, de 17 de desembre de 2013, sobre el Fons Europeu de Desenvolupament Regional i sobre disposicions específiques relatiu a l'objectiu d'inversió en creixement i ocupació.  
e) Reglament delegat núm. 240/2014/UE de la Comissió, de 7 de gener, relatiu al Codi de Conducta Europeu sobre les associacions en el marc dels Fons Estructurals i d'Inversió Europeus.  
f) Reglament delegat núm. 480/2014/UE de la Comissió, de 3 de març, que complementa el Reglament núm. 1303/2013/UE.  
g) Ordre HFP/1979/2016, de 29 de desembre, per la qual s'aproven les normes sobre les despeses subvencionables dels programes operatius del Fons Europeu de Desenvolupament Regional per al període 2014-2020.  
h) Decret llei 6/2017, d'1 de desembre, del Consell, per a la constitució de dos fons sense personalitat jurídica per a la gestió dels instruments financers dels programes operatius FEDER i FSE de la Comunitat Valenciana 2014-2020.  
i) Llei 27/2018, de 27 desembre, de mesures fiscals, de gestió administrativa i financera i d'organització de la Generalitat.  
  
Tercer. Pressupost disponible  
El pressupost disponible previst màxim per a aquest instrument financer és de 55.294.318 euros, procedents en un 50 % de fons FEDER i en un altre 50 % de la Generalitat Valenciana (GVA), i es finançarà a càrrec del Fons de Fons constituït mitjançant el Decret llei 6/2017, d'1 de desembre, del Consell, per a la gestió dels instruments financers del Programa operatiu FEDER de la Comunitat Valenciana 2014-2020.  
  
  
Quart. Requisits dels beneficiaris  
L'IVF verificarà el compliment dels següents requisits d'elegibilitat:  
  
1. Microempreses, petites i mitjanes empreses (pimes), tal com es defineixen en l'annex I del Reglament 651/2014/UE de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 18 del Tractat.  
2. Tindre la seu social o disposar d'un establiment a la Comunitat Valenciana.  
3. No estar cotitzada en cap mercat organitzat.  
4. Tindre una antiguitat mínima de 4 mesos comptada des de la data d'inscripció en el Registre Mercantil i fins a la data de recepció de la sol·licitud de finançament.  
5. Portar operant en qualsevol mercat menys de set anys a partir de la seua primera venda comercial.  
6. Comptar amb almenys un treballador consignat en el rebut de liquidació de cotitzacions (TC1) o document equivalent, o acreditar que l'administrador de l'empresa estiga donat d'alta en el règim especial de treballadors autònoms.  
7. Acreditar estar al corrent amb les seues obligacions amb l'Agència Estatal de l'Administració Tributària, amb la Unitat recaptadora de la Hisenda Pública Valenciana i amb la Tresoreria General de la Seguretat Social, així com no presentar posicions impagades. En cas que el sol·licitant haja sigut beneficiari d'alguna operació anterior de l'IVF, haurà d'estar al corrent de les seues obligacions de pagament.  
8. No estar en situació d'empresa en crisi, entesa, d'acord amb el que estableix el punt 2.18 del Reglament (UE) 651/2014, de 17 de juny, general d'exempció per categories, com l'empresa en què concórrega almenys una de les circumstàncies següents:  
a) Si es tracta d'una societat de responsabilitat limitada (diferent d'una PIME amb menys de tres anys d'antiguitat o, a l'efecte dels criteris per a poder optar a les ajudes al finançament de risc, una PIME en el termini de set anys des de la seua primera venda comercial, que complisca les condicions per a rebre inversions de finançament de risc després de les comprovacions de diligència deguda per part de l'intermediari financer seleccionat), quan haja desaparegut més de la meitat del seu capital social subscrit com a conseqüència de les pèrdues acumulades; és el que succeeix quan la deducció de les pèrdues acumulades de les reserves (i de tots els altres elements que se solen considerar fons propis de la societat) condueix a un resultat negatiu superior a la meitat del capital social subscrit; a l'efecte de la present disposició, «societat de responsabilitat limitada» es refereix, en particular, als tipus de societats esmentats en l'annex I de la Directiva 2013/34/UE (1) i «capital social» inclou, quan siga procedent, tota prima d'emissió;  
  
b) Si es tracta d'una societat en la qual almenys alguns socis tenen una responsabilitat il·limitada sobre el deute de la societat (diferent d'una PIME amb menys de tres anys d'antiguitat o, a l'efecte dels criteris per a poder optar a les ajudes al finançament de risc, una PIME en el termini de set anys des de la seua primera venda comercial, que complisca les condicions per a rebre inversions de finançament de risc després de les comprovacions de diligència deguda per part de l'intermediari financer seleccionat), quan haja desaparegut per les pèrdues acumulades més de la meitat dels seus fons propis que figuren en la seua comptabilitat; a l'efecte de la present disposició, «societat en la qual almenys alguns socis tenen una responsabilitat il·limitada sobre el deute de la societat» es refereix, en particular, als tipus de societats esmentats en l'annex II de la Directiva 2013/34/UE;  
c) Quan l'empresa es trobe immersa en un procediment de fallida o insolvència o reunisca els criteris establits en el seu Dret nacional per a ser sotmesa a un procediment de fallida o insolvència a petició dels seus creditors;  
d) Quan l'empresa haja rebut ajuda de salvament i encara no haja reembossat el préstec o posada fi a la garantia, o haja rebut ajuda de reestructuració i estiga encara subjecta a un pla de reestructuració;  
  
9. No estar incurs en cap de les prohibicions assenyalades en els apartats 2 i 3 de l'article 13 de la Llei 38/2003, de 17 de novembre, general de subvencions, per a obtindre la condició de beneficiari o entitat col·laboradora.  
10. No estar subjectes a una ordre de recuperació pendent, després d'una decisió de la Comissió Europea declarant una ajuda il·legal i incompatible amb el mercat comú  
11. Disposar de les autoritzacions o llicències administratives preceptives, per a l'exercici de la seua activitat, trobar-se inscrits en els registres públics pertinents, i complir amb qualssevol altres requisits exigits per les disposicions aplicables.  
12. Hauran de trobar-se al corrent en el compliment de la Llei 6/2014, de 25 de juliol, de prevenció, qualitat i control ambiental d'activitats a la Comunitat Valenciana; del Reial decret legislatiu 1/2013, de 29 de novembre, pel qual s'aprova el text refós de la Llei general de drets de les persones amb discapacitat i de la seua inclusió social, de la Llei orgànica 2/2007, de 22 de març, per a la igualtat efectiva de dones i homes, i de la Llei 9/2003, de 2 d'abril, per a la igualtat entre dones i homes.  
  
Cinqué. Intermediaris financers  
5.1. D'acord amb la convocatòria de manifestacions d'interés de data 28 de juny de 2018 en el marc del Programa operatiu FEDER 2014-2020, l'IVF selecciona intermediaris financers a fi de col·laborar amb l'IVF en la identificació d'inversions a dur a terme en la Comunitat Valenciana.  
5.2. Els intermediaris financers podran ser xarxes d'inversors privats o societats o vehicles d'inversió privats.  
5.3. A través d'aquesta línia de finançament, l'IVF coinvertirà amb inversors privats identificats per les xarxes d'inversos privats seleccionades, i amb societats o vehicles d'inversió igualment acreditats.  
  
5.4. Correspondrà als intermediaris financers acreditats, la identificació i selecció de les inversions atesos els principis generals següents:  
  
- La qualitat i viabilitat economicofinancera del projecte o empresa.  
  
- La professionalitat de la gestió, el coneixement del sector i la capacitació tècnica de l'equip.  
- Escalabilitat dels projectes.  
- La coherència entre els mitjans (tècnics, humans i financers) existents i previstos amb els objectius.  
- Coherència del dimensionament proposat amb la realitat i les necessitats del sector d'activitat, proveïdors i clients.  
- Viabilitat tècnica del projecte o inversió, nivell de risc i definició dels objectius proposats.  
- Projectes empresarials innovadors de productes, serveis o processos que suposen una millora en comparació amb el seu sector i que per les seues característiques comporten un nivell de risc superior, és a dir, que porten implícit un risc de fracàs tecnològic, industrial o de mercat.  
  
5.5. Els intermediaris financers acreditats apareixen publicats en la pàgina web de l'IVF.  
  
Sisé. Característiques del finançament  
6.1. El finançament de l'IVF en aquesta línia s'instrumenta a través de préstecs participatius.  
6.2. Condicions econòmiques del préstec participatiu:  
a) Import: entre 25.000 i 300.000 euros per pime finançada, subjecte a l'import de la coinversió per part d'inversors privats (vegeu l'apartat Límits a l'import del finançament).  
b) Termini: màxim de 7 anys.  
c) Carència per a l'amortització de capital: fins a 3 anys.  
d) Tipus d'interés: el tipus d'interés nominal de l'operació s'obté com la suma de: a) el tipus d'interés EURIBOR per a depòsits a un any, amb un valor mínim igual 0 %, i b) el marge financer de l'exercici, equivalent a la rendibilitat financera registrada pel prestatari durant l'exercici en què es liquiden els interessos, amb un valor mínim igual al 4 % i un valor màxim igual al 9 %. A aquest efecte, la rendibilitat financera es defineix com el percentatge que representa el resultat de l'exercici abans d'impostos sobre els fons propis del prestatari a l'inici de l'exercici. Sobre el tipus d'interés resultant s'aplicarà una subvenció de l'1,75 %  
  
e) Comissió de cancel·lació anticipada: 10 % de la quantia amortitzada.  
f) Garanties: sense garanties addicionals a aquelles que aporta el mateix projecte empresarial. No obstant això, en el cas que l'activitat de la pime destinatària de la inversió estiga lligada de forma significativa amb una altra empresa relacionada accionarialment de forma directa o a través d'accionistes comuns, o en el cas que la constitució de la pime siga resultat d'una empresa derivada o cessió d'activitat d'una altra empresa amb participació accionarial majoritària, es podrà sol·licitar l'aval d'aquestes segones per a garantir la bona fi de l'operació. Com a norma general, no es prendran com a garantia fiances personals.  
g) Sectors: tots, excepte els expressament exclosos en l'apartat de Sectors exclosos.   
h) Amortitzacions: trimestrals, a partir de la finalització de la carència.  
  
Seté. Límits a l'import del finançament  
7.1. Les ajudes concedides a través dels préstecs participatius es consideraran que tenen efecte incentivador, de conformitat amb el que s'estableix en l'article 6.5.b del Reglament (UE) núm. 651/2014 de la Comissió, per complir les condicions establides en l'article 21 del citat Reglament.  
7.2. El finançament sol·licitat a l'IVF estarà vinculat a la mobilització de finançament addicional a favor de les pimes mitjançant un instrument de capital o quasi capital per part d'inversors privats independents, es podrà admetre que aquest finançament addicional ja s'haja produït en el moment de la sol·licitud de finançament, sempre que no haja transcorregut més de sis mesos des de la seua instrumentació i que en el pla de negoci que va elaborar l'empresa per a obtindre aquest finançament ja prevera captar finançament addicional per un import d'almenys l'import del préstec sol·licitat a l'IVF.  
7.3. L'import del finançament de l'IVF es determinarà en el moment de la concessió del préstec i serà, com a mínim, del 50 % de l'import de les aportacions dels inversors privats en la pime elegible, quan s'instrumenten mitjançant un instrument de capital, i del 40 %, si es fa mitjançant un instrument de quasi capital, i podrà aconseguir fins a un màxim del 150 % d'aquestes aportacions o del 120 %, respectivament, depenent del tipus del finançament privat. Per a això, el percentatge de finançament de l'IVF respecte al finançament privat s'incrementarà acumulativament, quan el projecte complisca alguna de les circumstàncies que es detallen en l'annex I, amb un límit màxim del 150 %.  
  
7.4. En el cas que les aportacions dels inversors es produïsquen de forma mixta (capital i quasi capital), per a l'obtenció de l'import del finançament de l'IVF es realitzaran els càlculs per separat segons el tipus d'instrument, l'import final del préstec a estudiar per l'IVF serà la suma de tots dos.  
Huité. Costos finançables  
8.1. L'instrument financer de préstecs participatius o «quasi capital» al costat de la coinversió privada proporcionada pels intermediaris financers seleccionats, anirà dirigida a reforçar l'estructura patrimonial de les empreses innovadores que no compten amb un capital inicial suficient per a dur a terme els seus plans de negoci de creixement, incorporació de nous productes al mercat o implantació en nous mercats.  
  
8.2. Seran elegibles projectes empresarials innovadors de productes, serveis o processos, desenvolupats per pimes amb seu social o establiment a la Comunitat Valenciana, que suposen una millora en comparació amb el seu sector i que per les seues característiques comporten un nivell de risc superior, és a dir, que porten implícit un risc de fracàs tecnològic, industrial o de mercat. Correspon als intermediaris financers seleccionats la comprovació del component innovador dels projectes així com l'anàlisi del compliment dels requisits d'elegibilitat de les inversions i els destinataris finals.  
8.3. De conformitat amb els requisits establits en el títol III de l'Ordre HFP/1979/2016, de 29 de desembre, per la qual s'aproven les normes sobre les despeses subvencionables dels programes operatius del Fons Europeu Regional per a 2014-2020 (VZG 0114, 30.12.2016), es consideraran costos finançables, les despeses d'inversió següents:  
  
- Actius materials, com ara terrenys, edificis i instal·lacions, maquinària i equips.  
- Actius immaterials, que no tenen una materialització física o financera, com les patents, llicències, coneixements tècnics o altres drets de propietat intel·lectual, encara que comptablement tinguen la consideració de despesa corrent, per no complir-se les condicions per a la seua activació previstes en les normes particulars sobre l'immobilitzat intangible, recollides en el vigent Pla general de comptabilitat.  
- Capital d'explotació derivat de plans de creixement que milloren la posició competitiva de l'empresa, la seua internacionalització, consolidació empresarial i creació d'ocupació.  
El capital d'explotació, entenent com a tal l'increment permanent de capital circulant necessari per a desenvolupar el pla de negoci, es defineix com la diferència entre l'actiu corrent i el passiu corrent d'una empresa segons la normativa comptable nacional. Aquest càlcul haurà d'incloure's com a part del pla de negoci a finançar amb el préstec participatiu, i el seu import podrà destinar-se al pagament de conceptes de despesa corrent de l'exercici.  
8.4. El pla de negoci haurà de contindre:  
a) Les necessitats de finançament:  
- les inversions a realitzar  
- les noves necessitats de capital d'explotació  
b) El finançament total necessari:  
- augment de recursos propis  
- altres línies de finançament vinculades (coinversió privada)  
- finançament del préstec participatiu  
Sobre la base d'aquesta planificació, del pla de negoci s'obtindrà la part del préstec participatiu que es dedicarà al finançament de capital d'explotació i a la resta d'inversions a realitzar.  
8.5. Les actuacions finançades no podran haver conclòs materialment ni haver-se executat íntegrament a data de la sol·licitud del finançament.  
8.6. La despesa finançada amb l'instrument financer haurà de desenvolupar-se dins del territori de la Comunitat Valenciana. A l'efecte de determinar la localització d'aquesta despesa, i en atenció a la naturalesa de l'instrument financer, aquest es considerarà situat en la seu del beneficiari, d'acord amb el que s'estableix en l'article 3, apartat 2, de l'Ordre HFP/1979/2016, de 29 de desembre, per la qual s'aproven les normes sobre les despeses subvencionables dels programes operatius del Fons Europeu Regional per a 2014-2020, i segons l'aplicació de les següents regles:  
a) Les operacions definides com a inversió en infraestructures, béns immobles, béns d'equip o altres elements, s'entendran realitzades en el lloc on se situa físicament la inversió. En cas d'operacions que consistisquen en inversions per a les quals no siga possible determinar la ubicació física, s'aplicaran els criteris exposats en l'apartat c.  
  
b) Les operacions consistents en el desenvolupament d'una activitat determinada o prestació d'un servei identificable s'entendran situades en el lloc on es desenvolupa l'esmentada activitat o es presta el servei. Les activitats dutes a terme pel personal del beneficiari en l'acompliment de les seues funcions s'entendran desenvolupades en el territori en què se situe el centre al qual l'esmentat personal estiga adscrit sense perjudici que part de les actuacions materials necessàries per a executar l'operació es realitzen fora d'aquest. Els serveis que es presten de manera general a tots o part dels ciutadans d'un o diversos territoris, s'entendran desenvolupats a prorrata en les diferents àrees afectades.  
  
c) Les operacions definides com el suport, foment o promoció d'un beneficiari o de la totalitat o part de la seua activitat, es consideraran situades en la seu del beneficiari. S'entendrà per seu del beneficiari el centre on desenvolupe la seua activitat o exercisca funcions. Quan el beneficiari tinga diverses seus o desenvolupe la seua activitat en diferents centres, l'operació se situarà en el lloc on estiga el centre en el que es desenvolupe la part de l'activitat que es fomenta o es promociona. Si l'operació consisteix en el suport o promoció al beneficiari o al conjunt de la seua activitat sense distinció, s'entendrà situada a prorrata entre els diferents centres afectats. Si, atesa la naturalesa de l'operació, no procedira o no fora possible identificar els centres afectats, l'operació s'entendrà situada en la seu social de beneficiari.  
  
8.7. Quan l'import de la despesa finançable supere les quanties establides en la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, per al contracte menor (contractes de valor estimat inferior a 40.000 euros, quan es tracte de contractes d'obres, o a 15.000 euros, quan es tracte de contractes de subministrament o de serveis), llevat que la despesa s'haguera iniciat amb anterioritat a la sol·licitud del préstec, l'empresa beneficiària haurà de disposar com a mínim tres ofertes de diferents proveïdors amb caràcter previ a la contractació del compromís per a l'obra, la prestació del servei o el lliurament del bé, i si escau d'una memòria que justifique raonablement l'elecció del proveïdor, en aquells casos en què no haja recaigut en la proposta econòmica més avantatjosa.  
8.8. La despesa finançada no serà compatible amb qualsevol altra contribució de fons estructurals i d'inversió comunitaris, per als mateixos costos subvencionables, sense perjudici del que s'estableix en l'apartat de Règim d'ajudes. Tampoc seran elegibles els projectes que condicionen la utilització de productes nacionals en lloc d'importats, ni que restringisquen la possibilitat que els beneficiaris exploten els resultats de la investigació, el desenvolupament i la innovació en altres Estats membres.  
8.9. No seran finançables específicament les despeses que es detallen a continuació:  
- Les contribucions en espècie.  
- Els interessos deutors i les altres despeses financers.  
- El refinançament de deutes financers.  
- Despeses relacionades amb les fluctuacions dels tipus de canvi de divises.  
- L'impost sobre el valor afegit que siga recuperable conforme a la normativa nacional, així com els impostos de naturalesa similar que siguen recuperables conforme a la normativa nacional.  
- Els impostos personals sobre la renda.  
- Interessos de demora, recàrrecs, multes i sancions econòmiques i despesa incorreguda per litigis i disputes legals.  
- En l'adquisició de béns i serveis mitjançant contractes públics:  
  
- Els descomptes efectuats.  
- Els pagaments efectuats pel contractista a l'Administració en concepte de taxa de direcció d'obra, control de qualitat o qualssevol altres conceptes que suposen ingressos o descomptes que es deriven de l'execució del contracte.  
- Els incorreguts en relació amb els àmbits d'exclusió de les ajudes del FEDER establits en la norma quarta. Sectors exclosos.  
- Aquells que s'executen fora del període de subvencionabilitat del Programa operatiu FEDER de la Comunitat Valenciana 2014-2020 (entre l'1 de gener de 2014 i el 31.12.2023).  
8.10 En el supòsit d'adquisició, construcció, rehabilitació i millora de béns inventariables, el beneficiari haurà de destinar els béns a la fi concret per al qual es va concedir el finançament, per un termini que no podrà ser inferior a cinc anys en cas de béns inscriptibles en un registre públic, ni a dos anys per a la resta dels béns.  
  
Nové. Sectors i activitats excloses  
a) Activitats econòmiques il·legals: tota producció, comerç o una altra activitat que siga il·legal conformement a les disposicions legals o reglamentàries de la jurisdicció nacional per a aqueix tipus de producció, comerç o activitat.  
b) Productes del tabac i begudes alcohòliques destil·lades. La producció i el comerç de productes del tabac i begudes alcohòliques destil·lades i productes relacionats.  
c) Producció i comerç d'armes i municions: el finançament de la producció i el comerç d'armes i municions de qualsevol tipus. Aquesta restricció no s'aplicarà en la mesura en què aquestes activitats formen part de polítiques explícites de la Unió Europea o siguen accessòries a elles.  
d) Casinos. Casinos i empreses equivalents.  
e) Restriccions del sector de les TI. Investigació, desenvolupament o aplicacions tècniques relacionades amb programes o solucions de dades electròniques que: i) tinguen específicament per objecte: a) donar suport a qualsevol activitat inclosa en els sectors restringits esmentats en les lletres a) a d) anteriors; b) jocs d'atzar en internet i casinos en línia, o c) pornografia, o ii) tinguen com a objectiu permetre: a) l'entrada il·legal en xarxes de dades electròniques, o b) la descàrrega il·legal de dades electròniques.  
f) Restriccions del sector de ciències de la vida. Quan es done suport al finançament de la investigació, el desenvolupament o les aplicacions tècniques relacionades amb: i) la clonació humana amb finalitats terapèutics o d'investigació, o ii) els organismes modificats genèticament (OMG).  
g) Empreses d'intermediació financera, assegurances i serveis bancàries, excepte les FINTECH i INSURTECH.  
h) El desmantellament o la construcció de centrals nuclears.  
i) Inversió per a aconseguir la reducció de les emissions de gasos d'efecte d'hivernacle procedents d'activitats enumerades en l'annex 1 de la Directiva 2003/87/CE.  
j) Inversió en infraestructures aeroportuàries, llevat que estiguen relacionades amb la protecció del medi ambient o vagen acompanyades de les inversions necessàries per a mitigar o reduir el seu impacte negatiu en el medi ambient.  
k) Sector de la pesca i l'aqüicultura regulats pel Reglament (CE) núm.1379/2013 del Parlament Europeu i del Consell, d'11 de desembre de 2013.  
l) La producció primària de productes agrícoles.  
m) Sector de la transformació i comercialització de productes agrícoles, en els casos següents:  
- Quan l'import del finançament es determine en funció del preu o de la quantitat de productes d'aquest tipus adquirits a productors primaris o comercialitzats per les empreses interessades.  
- Quan l'instrument estiga supeditat al fet que una part o la totalitat d'aquest es repercutisca als productors primaris.  
n) Activitats relacionades amb l'exportació a tercers països o estats membres, és a dir, les ajudes directament vinculades a les quantitats exportades, a l'establiment i l'explotació d'una xarxa de distribució o a altres despeses corrents vinculades a l'activitat exportadora.  
  
  
Deu. Òrgans competents per a la instrucció i resolució del procediment de concessió  
10.1. El Departament d'Emprenedoria i Participades, de la Subdirecció de Fons de l'Institut València de Finances (IVF) serà l'òrgan competent per a la instrucció del procediment de concessió, i per a això podrà sol·licitar tots els informes que estime necessaris per a la determinació, coneixement i comprovació de les dades en virtut de les quals han de pronunciar-se les resolucions.  
10.2. L'òrgan competent per a resoldre el procediment de concessió del finançament és la Comissió Tècnica de Gestió del Fons de Fons per a la gestió dels instruments financers del PO FEDER de la Comunitat Valenciana 2014-2020.  
10.3. La instrucció i resolució de les sol·licituds presentades es realitzarà per rigorós ordre d'entrada d'aquestes, data que quedarà fixada una vegada estiga disponible tota la documentació requerida per a analitzar l'operació de préstec.  
10.4. Correspon a l'intermediari financer l'anàlisi del compliment dels requisits d'elegibilitat de les inversions i els destinataris finals, i al Departament d'Emprenedoria i Participades la seua avaluació amb l'objectiu de determinar l'elegibilitat del projecte com a beneficiari del finançament.  
10.5. El Departament d'Emprenedoria i Participades, de la Subdirecció de Fons de l'Institut València de Finances (IVF) elevarà la proposta de resolució favorable o desfavorable a la Comissió Tècnica de Gestió del Fons de Fons per a la gestió dels instruments financers del PO FEDER de la Comunitat Valenciana 2014-2020, que serà l'òrgan competent per a resoldre.  
  
Onze. Sol·licituds  
11.1. La sol·licitud de finançament es realitzarà mitjançant el formulari previst en aquesta Convocatòria com a Annex I. i anirà acompanyada de la següent documentació:  
a) Pla de Negoci i informació econòmic financera que incloga balanç, compte de resultats, previsions i detall de l'endeutament. En el Pla de negoci s'haurà de descriure i quantificar el projecte d'inversió, indicant els motius pels quals es duu a terme.  
b) En cas de disposar d'elles, comptes anuals dels tres últims exercicis depositats en el Registre Mercantil i últim tancament comptable més pròxim a la data de sol·licitud del finançament, amb una antiguitat màxima de l'últim trimestre natural anterior. En aquelles empreses que s'auditen, s'aportaran els informes d'auditoria. Cas contrari, aportar Impost de Societats.  
c) Fotocòpia del DNI del representant legal i titulars reals, en cas de no coincidir en la mateixa persona.  
d) Model 036, de declaració d'alta o baixa en el cens d'empresaris, professionals i retenidors.  
e) En cas que s'haja produït l'aportació de recursos propis per part de l'inversor privat, còpia de la inscripció de l'ampliació de capital en el Registre Mercantil.  
f) Declaració d'altres ajudes per al mateix cost subvencionable conforme al model inclòs com a Annex II.  
g) Declaració de tipus i categoria d'empresa conforme al model inclòs com a Annex III.  
11.2. Correspon a l'intermediari financer presentar, a través de la web de l'IVF (https://prestamos.ivf.es), les sol·licituds de finançament que hauran d'estar signades per l'empresa sol·licitant i hauran d'anar acompanyades de la documentació prevista en l'apartat anterior. L'intermediari financer subscriurà i aportarà a l'IVF juntament amb la sol·licitud l'informe d'elegibilitat del projecte que inclourà un resum de les característiques del projecte, la verificació del compliment dels requisits exigits i una valoració de la viabilitat d'aquest..  
11.3. La presentació de la sol·licitud portarà implícita l'acceptació de les normes reguladores i de les condicions específiques d'aquesta convocatòria.  
11.4. Les sol·licituds podran presentar-se des de l'endemà de la publicació de la present convocatòria en el Diari Oficial de la Generalitat Valenciana i en la pàgina web de l'IVF.  
11.5. La presentació de sol·licituds estarà limitada a l'existència de fons, per això, en el moment que aquests s'esgoten, la disponibilitat d'accedir al finançament de l'instrument es tancarà. Es concediran préstecs fins al límit del crèdit pressupostari disponible per a l'instrument financer en el període de programació del PO FEDER de la Comunitat Valenciana 2014-2020 o fins a la data límit que puga acordar el Consell Executiu del Fons de Fons per a la gestió dels instruments financers del PO FEDER de la Comunitat Valenciana 2014-2020, i sempre que el destinatari final complisca els requisits establits en aquesta convocatòria i el seu projecte o pla d'empresa siga valorat positivament. No serà necessari, per tant, establir en aquests casos la comparació de les sol·licituds ni la prelació entre aquestes.  
11.6. Per a general coneixement, l'IVF publicarà en la seua pàgina web la data en la qual es tancarà aquesta convocatòria per la circumstància expressada en el paràgraf anterior.  
11.7. A la recepció de la sol·licitud, s'emetrà justificant de recepció que inclourà la data de presentació i el número de registre d'entrada de la sol·licitud.  
11.8. Aquelles sol·licituds que no complisquen les condicions mínimes imposades per a adquirir la condició de destinatari final, seran desestimades mitjançant acord motivat que serà emés per la Comissió Tècnica de Gestió.  
11.9. Si la sol·licitud aportada és incompleta o presenta errors corregibles, es requerirà la persona interessada perquè en el termini de 30 dies hàbils corregisca la falta o acompanye els documents preceptius, amb l'advertiment que si no ho fa, es considerarà que ha desistit de la seua sol·licitud.  
  
Dotze. Procediment de concessió  
12.1. Correspon a l'intermediari financer la identificació d'oportunitats d'inversió, i l'anàlisi del compliment dels requisits d'elegibilitat de les inversions i els destinataris finals i de la viabilitat dels projectes.  
  
12.2. Una vegada identificades propostes d'inversió, l'intermediari financer presentarà a l'IVF la documentació següent:  
- Informe d'elegibilitat d'acord amb el contingut mínim estipulat en l'Acord marc d'inversió, que inclourà la valoració de la viabilitat i idoneïtat del projecte i els seus promotors, segons l'annex II. La puntuació obtinguda pel projecte presentat haurà de ser superior a 2.  
- La sol·licitud de finançament del préstec participatiu degudament signada per part del destinatari final.  
- Documentació relativa als inversors privats interessats en la inversió, segons el que estipulat l'Acord marc d'Inversió.  
12.3. Rebuda la sol·licitud de finançament i l'informe d'elegibilitat, el Departament d'Emprenedoria i Participades enviarà justificant de recepció a l'intermediari financer i procedirà a avaluar-la amb l'objectiu de determinar l'elegibilitat del projecte com a beneficiari del finançament.  
12.4. L'IVF podrà sol·licitar a l'intermediari financer, en qualsevol moment, i quan siga necessari per a adoptar la decisió d'inversió mitjançant l'atorgament d'un préstec participatiu, còpia de la documentació justificativa del compliment dels criteris d'elegibilitat. Així mateix, el Departament d'Emprenedoria i Participades, de la Subdirecció de Fons de l'IVF estarà facultat per a interpretar i resoldre els dubtes que puga suscitar la sol·licitud de finançament i podrà dirigir-se als sol·licitants per a recomanar la introducció de modificacions en la proposta o una reformulació d'aquesta, a fi d'aconseguir la seua millor adequació als objectius de l'instrument financer.  
  
12.5. Si el Departament d'Emprenedoria i Participades estima que la sol·licitud de finançament és elegible, emetrà un informe-proposta de validació que elevarà a la Comissió Tècnica de Gestió per a la seua aprovació, si escau. La Comissió Tècnica de Gestió notificarà als destinataris finals i als intermediaris financers els termes de l'aprovació del préstec participatiu en coinversió amb els inversors privats.  
  
12.6. En el cas que la sol·licitud siga denegada, la Comissió Tècnica de Gestió dictarà resolució desestimatòria de la sol·licitud i ho notificarà al destinatari final i als intermediaris financers.  
12.7. En la resolució de concessió es farà constar la informació relativa a les condicions del finançament concedit: l'import del préstec, el tipus d'interés, termini de carència, termini d'amortització i condicions de reembossament, així com altres condicions generals i particulars a les quals queda subjecte el destinatari final. Les condicions del finançament i els requisits per a ser-ne beneficiaris seran els vigents en el moment de l'aprovació de l'operació.  
  
Tretze. Formalització  
13.1. Una vegada la Comissió Tècnica de Gestió notifica al destinatari final la valoració positiva de la seua sol·licitud i les condicions del finançament de la coinversió, el destinatari final haurà de comunicar a l'IVF l'acceptació del finançament en els termes de la resolució de concessió en el termini estipulat a aquest efecte. Igualment haurà de fer lliurament de la documentació requerida per a la formalització del préstec participatiu.  
13.2. En el cas que no es produïsca l'acceptació expressa pel destinatari final en un termini de 15 dies, s'entendrà perdut el dret a l'obtenció del préstec participatiu sense més tràmit.  
13.3. El contracte reflectirà el convingut en l'Acord de coinversió subscrit amb els inversors privats, i es formalitzarà en document públic davant notari.  
13.4. De forma prèvia a la formalització de l'operació de finançament haurà de quedar acreditat, si n'hi ha, el compliment de les condicions de la concessió del finançament.  
  
Catorze. Desembossament  
14.1. Una vegada formalitzat el préstec, l'empresa podrà sol·licitar-ne el desembossament remetent una sol·licitud de desembossament segons el model disponible en la pàgina web de l'IVF pels mitjans previstos en el contracte de préstec participatiu.  
14.2. El Departament d'Emprenedoria i Participades analitzarà el compliment de les condicions que s'hagen establit en el contracte de préstec participatiu i informarà la Comissió Tècnica de Gestió sobre la valoració positiva de la sol·licitud de desemborsament.  
14.3. El director de l'IVF, en qualitat de president de la Comissió Tècnica de Gestió, procedirà a l'autorització de la sol·licitud de desembossament corresponent a la quantia sol·licitada.  
14.4. Es podrà realitzar un primer desembossament, i condicionar els successius al compliment de determinades fites que hauran d'haver quedat recollides en el contracte de préstec, i sempre dins del període de disposició.  
14.5. El contracte establirà, en tot cas, el termini màxim per al desembossament de la quantia total del préstec, que no superarà el període de carència prevista en el contracte, i en cap cas el 30 de juny de 2023.  
14.6. L'IVF realitzarà el corresponent abonament del principal del préstec una vegada complides les condicions establides en el contracte de préstec i haver remés una sol·licitud de desembossament segons model disponible en la pàgina web de l'IVF. Els desembossaments s'efectuaran mitjançant transferència al compte designat pel destinatari final.  
  
14.7. En el supòsit que el Departament d'Emprenedoria i Participades identifique l'existència d'anomalies en el desenvolupament global del projecte o d'alguna causa d'amortització anticipada establides en el contracte de préstec participatiu, ho posarà en coneixement de la Comissió Tècnica de Gestió. En aquest supòsit, la Comissió Tècnica de Gestió notificarà al destinatari final la denegació del desembossament.  
  
  
Quinze. Justificació del projecte  
15.1. Els beneficiaris hauran de facilitar qualsevol informació o comprovació relativa a l'objecte i finalitat del finançament que li puga requerir l'IVF.  
15.2. L'IVF comprovarà l'adequada justificació de l'aplicació de les quantitats rebudes, la realització de l'activitat o el compliment de la finalitat que determina l'atorgament del finançament, així com si ha pogut haver-hi concurrència amb altres subvencions no compatibles amb aquella.  
15.3. La comprovació administrativa de la justificació documental del projecte per al qual s'ha concedit el finançament es realitzarà mitjançant la revisió de l'execució del pla de negoci, informes d'auditoria o altres documents que justifiquen l'actuació realitzada d'acord amb els procediments de control establits en la normativa europea per a instruments financers.  
15.4. L'IVF realitzarà actuacions específiques de control com a conseqüència de denúncies o de l'existència d'indicis de frau o irregularitats en l'execució de l'activitat finançada a l'empara de la present convocatòria.  
15.5. L'IVF podrà realitzar les funcions de seguiment i control dels projectes finançats que li corresponen d'acord amb el que es preveu en la present convocatòria a través d'experts independents externs contractats a aquest efecte.  
15.6. Al marge del seguiment i control ordinari que realitze l'IVF, directamente o través de expertos independientes externos, els beneficiaris del préstec participatiu atorgat quedaran subjectes al control financer que corresponga a la Intervenció General de la Generalitat, així com a les actuacions de comprovació previstes en la normativa de la Sindicatura de Comptes o altres òrgans competents.  
15.7 El procediment d'informació i control establit per l'IVF s'integrarà com a annex en els Contractes de Préstec que es formalitzen, sent les seues obligacions vinculants per als beneficiaris del finançament i sent a més el seu incompliment causa de venciment anticipat del Contracte de Préstec.  
  
Setze. Reembossament del finançament  
16.1. El contracte de préstec recollirà les condicions aplicables a l'amortització i els interessos que reportaran en el préstec concedit per l'IVF.  
16.2. S'establirà un període de carència durant el qual el destinatari final únicament satisfarà interessos i un calendari d'amortitzacions en el qual s'indicaran les quotes i pagaments del principal que el destinatari final haurà de reembossar.  
16.3. Les quotes de reembossament dels préstecs es carregaran periòdicament, conforme a l'import i els terminis establits en el contracte de préstec.  
16.4 El prestatari només podrà amortitzar anticipadament el préstec participatiu si aquesta amortització es compense amb una ampliació d'igual quantia dels seus fons propis i sempre que aquesta no provinga de l'actualització d'actius.  
  
Dèsset. Obligacions dels beneficiaris del finançament  
17.1. Els beneficiaris del finançament per la utilització dels fons del Programa operatiu FEDER de la Comunitat Valenciana 2014-2020 s'obliguen a:  
a) Desenvolupar el projecte al qual s'ha donat suport amb fons del FEDER amb subjecció al pla de negoci presentat i comunicar la modificació de qualsevol circumstància relativa a aquest.  
b) Conservar durant 5 anys, comptats a partir de la data de venciment del préstec, els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control, d'acord amb la normativa comunitària.  
c) Facilitar a l'IVF, en cas de ser necessari, tota la informació que siga necessària sobre l'empresa i el projecte finançat, a l'efecte de la verificació dels requisits d'exigibilitat.  
d) Portar registres independents per a les diferents formes d'ajuda o fonts d'assistència, si escau, en els termes establits en els punts 7 i 8 de l'article 37 del Reglament (UE) núm.1303/2013.  
e) Autoritzar l'IVF perquè realitze visites de control a les seues instal·lacions amb la finalitat de verificar les operacions i despeses. Els instruments de supervisió que podrà utilitzar l'IVF sobre els destinataris finals podran incloure controls documentals, informes, visites de control i informes d'auditoria, i podrà acordar qualsevol altre instrument l'aplicació del qual es considere necessària.  
f) Acceptar la inclusió de l'operació finançada en la llista pública d'operacions previstes en l'article 115, apartat 2, del Reglament (UE) 1303/2013 del Parlament Europeu i del Consell de 17 de desembre de 2013.  
g) Complir la normativa nacional i europea en matèria de medi ambient, accessibilitat, igualtat d'oportunitats i igualtat entre dones i homes.  
h) Complir totes les normes aplicables en matèria de Fons Europeus, ajudes d'Estat, si escau, prevenció de blanqueig de capitals, lluita contra el terrorisme i el seu finançament, frau fiscal, i altra normativa autonòmica, nacional o comunitària que resulte aplicable.  
  
i) Comunicar les ajudes, subvencions, ingressos o recursos públics o privats que hagen obtingut o sol·licitat per als mateixos costos finançats.  
  
j) Donar adequada publicitat del finançament obtingut en l'àmbit de l'instrument financer «Préstec participatiu coinversió inversors privats IVF - FEDER» del Programa operatiu FEDER de la Comunitat Valenciana 2014-2020. En aqueix sentit, si l'empresa disposa d'una pàgina web pròpia, haurà d'incloure-hi, en lloc visible, els logos institucionals de la UE, de la Generalitat Valenciana i de l'IVF, així com el lema de la Unió Europea («Una manera de fer Europa») i fer esment al fet que ha obtingut una operació de préstec cofinançat per la Unió Europea a través del Programa operatiu del Fons de Desenvolupament Regional (FEDER) de la Comunitat Valenciana 2014-2020.  
17.2. Addicionalment, el destinatari final s'obliga a complir les obligacions següents enfront de l'IVF, fins a la completa cancel·lació del préstec participatiu, sense perjudici de les obligacions addicionals que puguen establir-se en les condicions d'aprovació de cada finançament:  
  
a) Destinar el préstec exclusivament a les finalitats per a les quals va ser concedit.  
b) Portar els seus llibres i registres comptables de conformitat amb les normes comptables que resulten aplicables.  
c) Respondre de la veracitat dels documents aportats i en general de la informació facilitada.  
d) Excepte consentiment exprés de l'IVF, no efectuar cap distribució de quantitats econòmiques als seus socis (directes o indirectes) ja siga per repartiment de dividends, devolució d'aportacions en cas de reducció de capital social, distribució de qualsevol tipus de reserves (inclosa la prima d'emissió), o qualsevol altre tipus de remuneració o pagament, fins i tot en forma d'amortització de principal o pagament d'interessos, comissions o qualsevol altre concepte de qualsevol classe d'endeutament, siga o no de caràcter subordinat, contret amb els seus socis ?excepte, si escau, els salaris reportats pels socis del prestatari, que en qualsevol cas hauran de mantindre's en els nivells que tenien en el moment de la concessió del préstec, actualitzats per l'Índex de Preus de Consum-.  
e) No realitzar cap canvi de control de la titular, entenent-se per tal que els socis deixen d'ostentar la majoria dels drets de vot en l'òrgan d'administració de la titular, excepte el consentiment exprés de l'IVF.  
  
f) Remetre a l'IVF dins dels deu dies següents a la seua aprovació per la Junta General de Socis del Prestatari, celebrada dins dels sis mesos següents a la data de tancament de l'exercici, una còpia signada dels comptes anuals i l'informe de gestió de l'exercici corresponent, al costat del certificat de l'acta de la Junta General de Socis on va tindre lloc l'aprovació d'aquests comptes i, si escau, l'informe d'auditoria.  
  
g) Mantindre actualitzada qualsevol documentació presentada a l'IVF per a l'estudi de la present operació de préstec que haja experimentat alguna modificació significativa i informar promptament l'IVF d'aquesta modificació.  
h) Esmentar expressament que compte o ha comptat amb finançament de l'IVF quan la Prestatària aparega en qualsevol mitjà de comunicació o duga a terme una presentació de l'empresa davant tercers.  
  
  
Díhuit. Causes reintegre del finançament  
18.1 L'IVF podrà resoldre i declarar el reintegrament del préstec, inclosos el principal viu, més els seus interessos ordinaris, de demora, despeses i costes, quan el beneficiari incomplisca qualsevol de les obligacions previstes en la present convocatòria i en les condicions de concessió del finançament, i en particular:  
a) Quan es comprove falsejament o inexactitud greu en les dades del beneficiari o en els documents aportats, que servisquen de base per a la concessió del préstec o en compliment del que es disposa en aquesta convocatòria i en la resolució de concessió del finançament. El venciment anticipat serà automàtic, es produirà de ple dret en el supòsit que es comprove que, al temps de la formalització de l'operació de finançament, el prestatari estava subjecte a una sanció administrativa o d'un altre ordre que l'inhabilita per a l'obtenció del préstec.  
  
b) Quan no justifique la utilització del préstec per a la finalitat per a la qual va ser sol·licitat.  
c) Si el prestatari no abona als seus venciments les amortitzacions de capital o els interessos i comissions, o incompleix qualsevol de les obligacions essencials de la present convocatòria.  
d) Si el prestatari es troba en situació d'insolvència o no pot fer front a les seues obligacions, i es promou contra ell procediment judicial, administratiu o notarial que pot produir l'embargament o subhasta dels seus béns.  
10.2 L'IVF podrà declarar unilateralment la revocació de la subvenció sobre el tipus d'interés aplicable al préstec quan es produïsca algun dels següents suposats:  
a) L'impagament de dues liquidacions consecutives de capital i/o interessos d'acord amb el pla de venciments previst en el contracte de préstec.  
b) La novació a instàncies del prestatari del préstec subscrit amb l'IVF.  
En tots dos supòsits, i sempre que l'empresa puga acreditar el compliment dels objectius del projecte que va donar lloc a la concessió del finançament bonificat, es revocarà únicament la bonificació pendent d'aplicar, quedant consolidada la bonificació atorgada fins a la data de l'incompliment o de la novació del préstec.  
  
Denou. Règim d'ajudes aplicable al finançament  
19.1. La mesura s'emmarca en l'article 21 (Ajudes al finançament del risc) del Reglament (UE) núm. 651/2014 de la Comissió, de 17 de juny de 2014 pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat (DO L 187 de 26.6.2014), d'ara en avant, el «RGEC».  
  
19.2. A l'efecte del càlcul de l'ajuda implícita equivalent de la subvenció del tipus d'interés aplicable, es tindran en consideració la diferència entre el tipus d'interés aprovat per a l'operació i el tipus d'interés de referència, que resultaria d'aplicar la Comunicació de la Comissió Europea relativa a la revisió del mètode de fixació del tipus de referència i actualització (DOUE C 14, de 19.1.2008).  
19.3. El RGEC serà aplicable fins al 31 de desembre de 2020, per la qual cosa les mesures d'ajuda comunicades a la Comissió com a compatibles amb el mercat interior a aquest, ho seran fins a aquesta data.  
19.4. Les ajudes acollides a les presente convocatòria respectaran les excepcions previstes en l'article 1 i el llindar de l'ajuda establit en l'article 21 apartat 9 del RGEC, de manera que l'import total del finançament de risc per empresa subvencionable no excedisca de 15 milions d'euros.  
19.5. Com a conseqüència de les mesures de finançament del risc de l'article 21 del RGEC, apartat 16, els intermediaris financers o inversors privats amb els quals coinverteix l'instrument financer dels préstecs participatius del PO FEDER de la Comunitat Valenciana 2014-2020, hauran de realitzar inversions que no s'haurien dut a terme o que s'haurien dut a terme d'una manera limitada o diferent sense l'ajuda.  
  
19.6. De conformitat amb l'article 8 del RGEC una ajuda amb costos subvencionables identificables, exempta en virtut del RGEC, podrà acumular-se amb qualsevol altra ajuda estatal sempre que aquestes mesures d'ajudes es referisquen a costos subvencionables identificables diferents o amb qualsevol altra ajuda estatal, corresponent -parcialment o totalment- als mateixos costos subvencionables, únicament si aquesta acumulació no supera la intensitat d'ajuda o l'import d'ajuda més elevats aplicables a aquesta ajuda en virtut del RGEC.  
19.7. Les ajudes sense costos subvencionables identificables, exemptes en virtut dels articles 21, 22 i 23 del RGEC, podran acumular-se amb qualsevol altra ajuda estatal amb costos subvencionables identificables. Les ajudes sense costos subvencionables identificables podran acumular-se amb qualsevol altra ajuda estatal sense costos subvencionables identificables fins al llindar més elevat de finançament total pertinent fixat per a les circumstàncies concretes de cada cas en el RGEC o en una decisió o un reglament d'exempció per categories adoptat per la Comissió.  
19.8. Les ajudes estatals exemptes en virtut del present Reglament no s'acumularan amb ajudes de minimis relatives als mateixos costos subvencionables si aquesta acumulació dona lloc a una intensitat d'ajuda superior a l'establida en el capítol III del RGEC.  
  
Vint. Publicitat del finançament per part de les entitats beneficiàries  
  
20.1. L'empresa beneficiària del préstec participatiu ha de donar publicitat adequada al caràcter públic del finançament rebut en virtut de la present convocatòria.  
20.2. Les empreses beneficiàries del finançament hauran d'incloure la imatge institucional del Programa operatiu FEDER 2014-202, de l'IVF i de la Generalitat Valenciana en la seua pàgina web. Els logotips i les imatges institucionals que s'han d'incloure són les del Programa d'identificació visual de la Generalitat.  
Vint-i-u. Política antifrau en relació amb la utilització de fons procedents de la Unió Europea  
Qualsevol persona que tinga coneixement de fets que pogueren ser constitutius de frau o irregularitat en relació amb projectes o operacions finançades totalment o parcialment amb càrrec a fons procedents de la Unió Europea en el marc de la present convocatòria podrà posar aquests fets en coneixement del Servei Nacional de Coordinació Antifrau de la Intervenció General de l'Administració de l'Estat, per mitjans electrònics a través del canal habilitat per aqueix Servei en la web:   
  
http://www.igae.pap.minhafp.gob.es/sitios/igae/es-es/snca/paginas/inicio.aspx  
  
Vint-i-dos. Eficàcia  
21.1. Aquesta convocatòria començarà a desplegar efectes a partir de l'endemà de la publicació en el Diari Oficial de la Generalitat Valenciana i en la pàgina web de l'IVF.  
21.2. Les sol·licituds de finançament presentades amb anterioritat a la publicació de la present convocatòria en el Diari Oficial de la Generalitat Valenciana es consideraran vàlidament presentades, sense perjudici que hagen de complir els requeriments de la present convocatòria, i l'empresa sol·licitant aporte, si escau, la documentació i informació complementària que pertoque.  
  
València, 7 de maig de 2019.- El director general de l'Institut Valencià de Finances: Manuel Illueca Muñoz.   
  
  
ANNEX IV  
Mètode de càlcul del percentatge de coinversió de l'IVF respecte a l'import de la inversió privada  
  
L'import del finançament de l'IVF es determinarà en el moment de la concessió del préstec com un percentatge de l'import de les aportacions dels inversors privats en la pime elegible, i podrà aconseguir fins a un màxim del 150 % d'aquestes aportacions. Per a això, el percentatge de finançament de l'IVF respecte al finançament privat, partint d'un 50 % inicial, s'anirà incrementant acumulativament quan es complisca alguna de les circumstàncies següents:  
1. Per l'acreditació de pime innovadora, el percentatge de coinversió augmentarà en un 50 % addicional sobre les aportacions dels inversors privats. Per a això, s'haurà de complir, almenys, un dels requisits següents:  
i. Quan haja rebut recursos públics amb qualsevol forma d'ajuda (subvencions, préstecs o altres instruments financers), premis o reconeixements d'organismes dependents de l'administració pública en els últims tres anys, sense haver patit revocació per incorrecta o insuficient execució de l'activitat finançada a través de:  
a) Convocatòries públiques de suport a la innovació.  
b) Ajudes per a la realització de projectes d'I+D+i, del Centre per al Desenvolupament Tecnològic Industrial.  
ii. Quan haja demostrat el seu caràcter innovador, mitjançant la seua pròpia activitat:  
a) Per disposar d'una patent pròpia en explotació.  
b) Per haver obtingut, en els últims tres anys, un informe motivat vinculant positiu a l'efecte d'aplicació de la deducció a la qual es refereix l'article 35 del Reial decret legislatiu 4/2004.  
iii. Quan haja demostrat la seua capacitat d'innovació, mitjançant alguna de les següents certificacions oficials reconegudes pel Ministeri d'Economia i competitivitat:  
a) Jove Empresa Innovadora (JEI), segons l'especificació AENOR EA0043.  
b) Petita o microempresa innovadora, segons l'especificació AENOR EA0047.  
c) Certificació conforme a la norma UNE 166.002 Sistemes de gestió de la I+D+i.  
2. Si el projecte prové d'una col·laboració de transferència de coneixement entre els centres de desenvolupament de la investigació a Espanya (universitats, parcs científics, instituts tecnològics, etc.) i el món empresarial, el percentatge de coinversió augmentarà en un 25 % addicional sobre l'import de les aportacions dels inversors privats.  
  
3. En projectes que hagen superat alguna de les fases de les convocatòries de l'instrument Pime H2020, el percentatge de coinversió augmentarà en funció de la fase més desenvolupada superada de les convocatòries d'H2020, i no són acumulatives entre si:  
a) Fase I: un 25 % addicional sobre l'import de les aportacions dels inversors privats.  
b) Fase II: un 50 % addicional sobre l'import de les aportacions dels inversors privats.  
4. Si el projecte té vinculació amb l'Estratègia d'Especialització Intel·ligent per a la Investigació i Innovació a la Comunitat Valenciana (RIS3-CV), el percentatge de coinversió augmentarà en un 25 % addicional. Per a això l'empresa haurà d'indicar en quin dels eixos prioritaris de desenvolupament s'enquadra i sobre quin objectiu o objectius específics impactarà l'acompliment d'aquest.  
5. Addicionalment, si el projecte compta amb un informe favorable de l'Agència Valenciana d'Innovació (AVI) que acredite el seu caràcter innovador el percentatge de coinversió augmentarà en un 25 % addicional sobre l'import de les aportacions dels inversors privats.  
6. No obstant això anterior, s'estableixen els següents percentatges màxims de coinversió, en funció del volum de facturació de les empreses sol·licitants:  
  
  
 % de coinversió màxim  
Si el volum de facturació en els últims 12 mesos és inferior a 200.000 ?. 75 %  
Si el volum de facturació en els últims 12 mesos és igual o superior a 200.000 - i inferior que 500.000 ?. 100 %  
Si el volum de facturació en els últims 12 mesos és igual o superior a 500.000 ?. 150 %  
  
  
  
7. Quan el finançament privat s'instrumente mitjançant un instrument de quasi capital, com els préstecs participatius, el percentatge de coinversió de l'instrument financer es reduirà en un 20 % respecte als càlculs establits en el present annex, de manera que els percentatges de coinversió se situaran entre un 40 % i un 120 % del finançament privat.  
  
8. En aquest sentit, en el cas que les aportacions dels inversors es produïsquen de forma mixta (capital i quasi capital), per a l'obtenció de l'import del préstec a sol·licitar resultant del % de coinversió anterior es realitzaran els càlculs per separat segons el tipus d'instrument, i l'import final del préstec a estudiar per l'IVF serà la suma de tots dos.  
  
S'inclou, a tall d'exemple, un document amb la manera de càlcul del percentatge de finançament del préstec participatiu de l'IVF respecte al finançament aportat per inversors privats.